Sagredo aposta per la transparència i obri la composició de la Junta de Govern Local a tots els grups polítics municipals de Paterna
02/07/2015

# Sagredo aposta per la transparència i obri la composició de la Junta de Govern Local a tots els grups polítics municipals de Paterna

[![L’alcalde de Paterna busca fer de l’Ajuntament una administració transparent i participativa i del govern un òrgan obert i plural](/images/noticias/2015/07/junta-local.jpg)](/images/noticias/2015/07/junta-local.jpg)

02.07.2015

L’alcalde de Paterna, Juan Antonio Sagredo ha donat un pas més a fi de conformar un govern el més transparent i obert possible i, amb eixa màxima com a objectiu, ha proposat a tots els grups municipals sense excepció que formen part de la Junta de Govern Local a més d’oferir-los vicepresidències de Consells Sectorials.

Sagredo vol que totes les forces polítiques amb representació en l’Ajuntament de Paterna puguen conéixer de primera mà i tindre tota la informació que es tracta en este òrgan de govern en què es decideixen i aproven molts dels assumptes d’interés que afecten el municipi.

Per a això, Sagredo ha oferit al Partit Popular, a Compromís per Paterna, a Ciutadans, a Paterna si Pot i a Esquerra Unida que un regidor de cada partit s’integre, amb veu i amb vot, en esta Junta la composició de la qual és competència exclusivament de l’alcalde i que, fins ara, sempre havia estat conformada únicament per membres del partit de govern.

“El meu desig és que tots els partits puguen estar, participar i saber”, ha assegurat l’alcalde alhora que ha assenyalat que, des de la prudència i la discreció, continuarà estenent la mà al diàleg, el consens, la participació i, sobretot, la transparència que ja va anunciar que buscaria en el seu discurs d’investidura.

En este sentit, ha recordat que este és el segon gest d’obertura política que realitza des que va accedir a l’Alcaldia ja que - tal com ha recordat - fa unes setmanes, va oferir a tots els grups municipals, excepte al PP, formar part del nou equip de govern.

L’alcalde també ha explicat que “la Junta de Govern Local és l’òrgan que dirigeix l’administració de l’ajuntament” i ha indicat que va traslladar la proposició conjuntament a tots els grups en una de les Juntes de Portaveus celebrades la setmana passada.

I és que, davant de la nova forma de fer política que demanda la societat actual i la composició del ple de l’Ajuntament de Paterna resultant després de les eleccions, Juan Antonio Sagredo entén que la realitat política i municipal ha canviat i que “és necessari adaptar-se a ella conformant una administració transparent i participativa i un govern obert i plural”.